遊招真觀
作者：董杞
朝代：宋

paragraphs: 溪旁老子宮，古松奮蒼鬣。
修逕烟霏深，中巖祠像設。
巖頭流雲漫，千丈藤蘿結。
猿猱躍其間，手疑攀日月。
巖下緩經行，人間諸想滅。
文楸飛雹鏗，朱絃浮磬徹。
此山宇宙初，誰擘坤軸裂。
六丁曾一戲，萬古留洞穴。
仙翁昔此棲，還丹成白雪。
佩環昇倒景，遺臺猶岌嶪。
菊秋風日佳，歸艎雙槳歇。
便欲茆三間，於此謝塵劫。